ຮູບພາບຂອງລະເບີດແຕກ ຢູ່ໃນຈີນ ເບິ່ງຄ້າຍ ຄືວ່າເປັນເຂດສົງຄາມ
ຕຳຫຼວດ ຕັນຫົນທາງສາຍຕ່າງໆ ແລະ ຈັດຕັ້ງການຄວບຄຸມຢ່າງເຄັ່ງຄັດ ເພື່ອບໍ່ໃຫ້ ປະຊາຂຊົນ ເຂົ້າໄປໃກ້ ຈຸດລະເບີດແຕກ ຊຶ່ງຍັງບໍ່ຮູ້ຈັກເທື່ອວ່າ ໃດເປັນເຫດຜົນຂອງລະເບີດທີ່ແຕກຂຶ້ນ.
ຢ່າງໜ້ອຍ ໄດ້ມີ 44 ຄົນເສຍຊີວິດ ແລະ ຫຼາຍຮ້ອຍຄົນ ໄດ້ຮັບ ບາດເຈັບ ໂດຍການລະເບີດຢ່າງແຮງຫຼາຍບັ້ນຕິດຕໍ່ກັນ ຢູ່ທີ່ສາງ ເກັບພວກວັດຖຸອັນຕະລາຍ ໃນເມືອງທ່າ Tianjin ຢູ່ທາງພາກ ຕາເວັນອອກສຽງເໜືອຂອງຈີນ ເມື່ອຕອນຄ່ຳວັນພຸດວານນີ້ ຮູບພາບ ແລະ ວີດີໂອຕ່າງໆ ສະແດງໃຫ້ເຫັນ ຄວັນໄຟອັນ ໃຫຍ່ໂຕ ແລະ ກ້ອນເມກຄ້າຍຄືກັບດອກເຫັດ ທີ່ເຮັດໃຫ້ຕຶກສູງ ຫຼາຍຊັ້ນ ໃກ້ຄຽງນັ້ນເບິ່ງຄືນ້ອຍລົງ ແລະ ໄດ້ສົ່ງຄື້ນສັ່ນສະເທືອນ ຂະໜາດໃຫຍ່ ທີ່ໄດ້ສັ່ນຄອນເຮືອນຊານຂອງພົນລະເມືອງ ຢູ່ຫ່າງ ໄກຫຼາຍກິໂລແມັດຈາກຈຸດລະເບີດດັ່ງກ່າວ ພາບຖ່າຍຈາກເທິງນ່ານຟ້າ ທີ່ໄດ້ພິມລົງ ໃນວັນພະຫັດມື້ນີ້ ໂດຍອົງການຂ່າວ Xinhua ຂອງທາງການຈີນ ສະແດງໃຫ້ເຫັນ ສູນກາງຂອງຄວາມຫາຍະນະທີ່ຍັງເຜົາໄໝ້ຢູ່ນັ້ນ ຢຽດ ຍາວອອກໄປ ຫຼາຍຄຸ້ມ ໂດຍຫລົງເຫຼືອໄວ້ແຕ່ອາຄານທີ່ເຕັມໄປດ້ວຍຊ່ອງໂວ່ ແລະ ຊາກຂອງພວກລົດ ທີ່ຖືກເຜົາໄໝ້ ບັນດາພະນັກງານດັບເພີງ ຫຼາຍຮ້ອຍຄົນ ພວມພະຍາຍາມ ທີ່ຈະຄວບຄຸມໄຟໄວ້ ແຕ່ ຄວາມພະຍາຍາມຂອງພວກເຂົາເຈົ້າ ໄດ້ປະສົບກັບຄວາມສັບສົນ ໂດຍ  ຢູ່ສະຖານທີ່ເກີດເຫດ ອີງຕາມອົງການຂ່າວຊິນຫົວ ລາຍງານຈາກ ຫຼາຍແຫ່ງ ແນະນຳວ່າ ບັນດາພະນັກງານດັບເພີງ ໄດ້ໂຈະຄວາມພະຍາຍາມຂອງພວກ ເຂົາເຈົ້າໄວ້ກ່ອນ ຈົນກວ່າ ຈະສາມາດກຳນົດໄດ້ວ່າ ບໍ່ມີສານເຄມີທີ່ເປັນອັນຕະລາຍ ຢູ່ໃນ ບໍລິເວນດັ່ງກ່າວ ສື່ມວນຊົນຂອງທາງການຈີນ ກ່າວວ່າ ຢ່າງໜ້ອຍ 32 ຄົນ ຍັງຢູ່ໃນສະພາບອາການສາຫັດ ຫຼັງຈາກລະເບີດແຕກຂຶ້ນ ແລະ ຢ່າງໜ້ອຍ 400 ຄົນ ໄດ້ຮັບບາດເຈັບ ລະເບີດແຕກຂຶ້ນຄັ້ງທຳອິດ ແມ່ນຫຼັງຈາກ 11:30 ຕອນຄ່ຳໃນເວລາ ທ້ອງຖິ່ນ ແມ່ນເທົ່າກັບ 3 ໂຕນຂອງລະເບີດ TNT ອີງຕາມສູນກາງເຄືອຂ່າຍແຜ່ນດິນໄຫວຂອງຈີນ ສູນກາງນັ້ນ ກ່າວວ່າ ລະເບີດຄັ້ງທີສອງແຕກຂຶ້ນ 30 ວິນາທີ ລຸນຫຼັງ ແມ່ນເທົ່າກັບ 21 ໂຕນ ຂອງລະເບີດ TNT ລະເບີດທີ່ແຕກຂຶ້ນນັ້ນ ໄດ້ຖະຫລົ່ມປ່ອງຢ້ຽມຫຼາຍໆບານ ແລະ ສັ່ນສະເທືອນບ້ານເຮືອ ຂອງພົນລະເມືອງ ທີ່ຢູ່ຫ່າງໄກອອກໄປຫຼາຍກິໂລແມັດ ທ່ານ Drew Chovanec ອາຈານສອນພາສາອັງກິດຜູ້ທີ່ອາໄສຢູ່ປະມານຫ້າກິໂລແມັດ ຈາກຈຸດລະເບີດ ກ່າວຕໍ່ວີໂອເອ ວ່າ ບໍ່ມີຮ່ອງຮອຍໃດໆເປັນເຫດກໍ່ໃຫ້ເກີດລະເບີດຄັ້ງນີ້ ຊຶ່ງສື່ມວນຊົນທາງການກ່າວວ່າ ເກີດ ຂຶ້ນຢູ່ທີ່ສາງແຫ່ງໜຶ່ງ ທີ່ບໍລິສັດ Rui Hai International Logistics ເປັນເຈົ້າຂອງ ບັນດາເຈົ້າໜ້າທີ່ໃນທ້ອງຖິ່ນ ກ່າວວ່າ ຜູ້ຈັດການໃຫຍ່ຂອງບໍລິສັດດັ່ງກ່າວ ແມ່ນໄດ້ຖືກ ຄວບຄຸມຕົວໄວ້ ເມືອງທ່າ Tianjin ຕັ້ງຢູ່ທາງພາກຕາເວັນອອກສຽງເໜືອຂອງຈີນ ຫ່າງຈາກນະຄອນຫຼວງ ປັກກິ່ງ ປະມານ 150 ກິໂລແມັດ ກ້ຳຕາເວັນອອກສຽງໃຕ້ ແລະ ເປັນທີ່ຢູ່ອາໄສຂອງພົນລະເມືອງ ຫຼາຍກວ່າ 7 ລ້ານຄົນ ແລະເປັນເມືອງທີ່ໃຫຍ່ທີ່ສຸດອັນດັບສີ່ຂອງປະເທດ